Komisjoni otsus,

13. aprill 2004,

millega peatatakse lisaaineid E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 ja/või E 418 sisaldava kapslites marmelaadi turuleviimine ja import

(teatavaks tehtud numbri K(2004) 1401 all)

(EMPs kohaldatav tekst)

(2004/374/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, [1] muudetud määrusega (EÜ) nr 1642/2003, [2] eriti selle artikli 53 lõiget 1

ning arvestades järgmist:

(1) Määruse (EÜ) nr 178/2002 artikli 53 lõike 1 kohaselt võib komisjon peatada inimeste tervist tõenäoliselt ohustada võiva toidu turuleviimise, kui seda ohtu ei saa rahuldavalt kontrollida asjaomaste liikmesriikide võetavate meetmetega.

(2) Euroopa Parlamendi ja nõukogu 20. veebruari 1995. aasta direktiiviga 95/2/EÜ toiduainetes kasutatavate lisaainete (välja arvatud värv- ja magusainete) kohta, [3] viimati muudetud määrusega (EÜ) nr 1882/2003, [4] lubatakse teatavatel tingimustel kasutada toiduainetes lisaaineid E 400 (algiinhape), E 401 (naatriumalginaat), E 402 (kaaliumalginaat), E 403 (ammooniumalginaat), E 404 (kaltsiumalginaat), E 405 (propaan-1,2-dioolalginaat), E 406 (agar), E 407 (karrageen), E 407a (töödeldud Eucheuma merevetikad), E 410 (jaanikaunajahu), E 412 (guarkummi), E 413 (tragakant), E 414 (kummiaraabik), E 415 (ksantaankummi), E 417 (tarakummi) ja/või E 418 (gellankummi).

(3) Mitmed liikmesriigid on võtnud meetmeid, et ajutiselt keelata selliste pooljäikades kapslites sisalduvate tiheda konsistentsiga pastilaa-marmelaaditoodete turuleviimine, mis sisaldavad merevetikatest ja/või teatavast kummist saadud lisaaineid ning mis on ette nähtud maiuse kapslist suhu pigistamiseks ja korraga allaneelamiseks (edaspidi "kapslites marmelaad"). Asjaomased liikmesriigid on võtnud kõnealused meetmed, sest selline kapslites marmelaad hõlmab mitmeid riskitegureid oma konsistentsi, kuju, suuruse ja allaneelamise viisi tõttu, millega kaasneb oht, et see jääb kurku kinni ning põhjustab lämbumist. Komisjoni on nendest meetmetest teavitatud.

(4) Komisjon on uurinud liikmesriikide antud teavet koos alalise toiduahela ja loomatervishoiu komiteega.

(5) Siseriiklikul tasandil meetmeid võtnud liikmesriikide esitatud teabe põhjal võib järeldada, et merevetikatest ja/või teatavast kummist saadud lisaaineid sisaldav kapslites marmelaad on eluohtlik. Kuigi selle peamiseks põhjuseks on toote kuju, suurus ja allaneelamise viis, on ka nende lisaainete keemilised ja füüsikalised omadused põhjus, miks kapslites marmelaad kujutab tõsist ohtu inimeste tervisele.

(6) Kõnealusel juhul ei ole märgistamise abil hoiatamine küllaldane inimeste, eriti laste tervise kaitsmiseks.

(7) Inimeste tervise piisavaks kaitsmiseks on vaja kogu ühendust hõlmavaid meetmeid, sest liikmesriikide võetavates meetmetes on erinevusi ja mõned liikmesriigid ei ole üldse mingeid meetmeid võtnud.

(8) Inimeste tervise kaitsmiseks on vaja peatada sellise kapslites marmelaadi turuleviimine, mis sisaldab üht või mitut lisaainetest E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 ja/või E 418, samuti nende lisaainete kasutamine kapslites marmelaadis ning neid lisaaineid sisaldava kapslites marmelaadi import.

(9) Kuna see küsimus on rahvatervise seisukohast oluline, peab komisjon selle üle nõu Euroopa Toiduohutusametiga ning vaatab ameti teadusliku arvamuse põhjal läbi käesoleva otsuse ja uurib, kas on vaja esitada Euroopa Parlamendile ja nõukogule ettepanek direktiivi 95/2/EÜ muutmiseks.

(10) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Käesoleva otsuse kohaldamisel tähendab kapslites marmelaad pooljäikades kapslites sisalduvaid tiheda konsistentsiga pastilaa-marmelaaditooteid, mis sisaldavad merevetikatest ja/või teatavast kummist saadud lisaaineid ning mis on ette nähtud maiuse kapslist suhu pigistamiseks ja korraga allaneelamiseks.

Artikkel 2

1. Peatatakse lisaaineid E 400 (algiinhape), E 401 (naatriumalginaat), E 402 (kaaliumalginaat), E 403 (ammooniumalginaat), E 404 (kaltsiumalginaat), E 405 (propaan-1,2-dioolalginaat), E 406 (agar), E 407 (karrageen), E 407a (töödeldud Eucheuma merevetikad), E 410 (jaanikaunajahu), E 412 (guarkummi), E 413 (tragakant), E 414 (kummiaraabik), E 415 (ksantaankummi), E 417 (tarakummi) ja/või E 418 (gellankummi)sisaldava kapslites marmelaadi turuleviimine.

2. Peatatakse lisaainete E 400 (algiinhape), E 401 (naatriumalginaat), E 402 (kaaliumalginaat), E 403 (ammooniumalginaat), E 404 (kaltsiumalginaat), E 405 (propaan-1,2-dioolalginaat), E 406 (agar), E 407 (karrageen), E 407a (töödeldud Eucheuma merevetikad), E 410 (jaanikaunajahu), E 412 (guarkummi), E 413 (tragakant), E 414 (kummiaraabik), E 415 (ksantaankummi), E 417 (tarakummi) ja/või E 418 (gellankummi) kasutamine kapslites marmelaadis.

3. Peatatakse lisaaineid E 400 (algiinhape), E 401 (naatriumalginaat), E 402 (kaaliumalginaat), E 403 (ammooniumalginaat), E 404 (kaltsiumalginaat), E 405 (propaan-1,2-dioolalginaat), E 406 (agar), E 407 (karrageen), E 407a (töödeldud Eucheuma merevetikad), E 410 (jaanikaunajahu), E 412 (guarkummi), E 413 (tragakant), E 414 (kummiaraabik), E 415 (ksantaankummi), E 417 (tarakummi) ja/või E 418 (gellankummi)sisaldava kapslites marmelaadi import.

Artikkel 3

Käesolev otsus on adresseeritud liikmesriikidele.

Brüssel, 13. aprill 2004

Komisjoni nimel

komisjoni liige

David Byrne

[1] EÜT L 31, 1.2.2002, lk 1.

[2] ELT L 245, 29.9.2003, lk 4.

[3] EÜT L 61, 18.3.1995, lk 1.

[4] ELT L 284, 31.10.2003, lk 1.

--------------------------------------------------